«Ищхъэрэ къалащхьэм» щаубзыху
Мэкъуауэгъуэм и 1-3-хэм Санкт-Петербург щекIуэкIащ XXI дунейпсо экономикэ форум. Хабзэ зэрыхъуауэ, зэхыхьэм и утыкухэм щытепсэлъыхьащ щIыналъэ, лъэпкъ экономикэхэм я зыужьыкIэ хъунум.
Урысейм и мызакъуэу, дуней псом и бизнес-утыку нэхъыщхьэхэм ящыщ зым «Лъэпкъ Медиа Гуп» холдингым хъыбар къыщитащ къэралым щынэхъ ин дыдэ «Мультимедиа» хъыбарегъащIэ центр къызэрызэIуахымкIэ. Абы къызэщIиубыдащ «РЕН ТВ», «Пятый канал» телеканалхэмрэ «Известия» газетымрэ.
Япэ махуэм
Путин Владимиррэ Моди Нарендрэрэ зэхуозэ
Санкт-Петербург дунейпсо экономикэ форумыр (ПМЭФ) къыщызэIуахым къызэгъэпэщакIуэхэмрэ абы хэтхэмрэ захуигъэзащ Путин Владимир. Президентым къыхигъэщащ зэпсэлъэныгъэхэм я дуней-псо утыку хуэдэу мыбы и пщIэр илъэс къэс нэхъ лъагэ зэрыхъур.
ПМЭФ-м хыхьэу, къэрал унафэщIым и лэжьыгъэр къыщIидзащ урысей, нэгъуэщI къэрал хъыбарегъащIэ IэнатIэхэм я унафэщIхэм ядригъэкIуэкIа зэIущIэмкIэ. Абы хэтащ Испанием, Индием, Японием, ФРГ-м, Тыркум, Китайм, США-м, Италием, Швецием къикIахэм я унафэщIхэмрэ ТАСС-м и генеральнэ директор Михалёв Сергейрэ. ЗэIущIэм Президентым щыжиIащ политикэ экономикэ щытыкIэ гугъухэм емылъытауэ нэгъуэщI къэралхэм я IуэхущIапIэхэр Урысейм жыджэру къызэрыдэлажьэр.
КъищынэмыщIауэ, мэкъуауэгъуэм и 1-м Путин Владимир хуэзащ Индием и премьер-министр Моди Нарендрэ. ЗэIущIэ нэужьым Президентым жиIащ Индиер «Шанхай зэдэлэжьэныгъэм» (ШОС) зэрыхыхьэр. Урысеймрэ Индиемрэ я дипломат зэпыщIэныгъэхэр илъэс 70 зэрырикъум — хухаха къэралитIым я форумыр ПМЭФ-м и зэхыхьэ нэхъыщхьэхэм ящыщ зы хъуащ.
ЛъэхъэнэщIэ
Нэхъ гукъинэж хъуахэм ящыщщ ди къэралым Экономикэ зыужьыныгъэмкIэ и министр Орешкин Максим и къэпсэлъэныгъэр. Журналистхэмрэ форумым хэтхэмрэ абы яжриIащ Урысейм и мылъку-кредит политикэр лъэхъэнэщIэм зэрыхыхьэр.
«Иджыпсту ди къэралым и мылъку- кредит политикэр лъэхъэнэщIэм хохьэ. Инфляцэр ехыным и лъэхъэнэр еух, адэкIэ дызытелэжьэнур инфляцэр дызыхуей лъагъуэм тедмыгъэкIынырщ. Ар мыхьэнэшхуэ зиIэ къалэнщ икIи гугъущ. Ауэ си фIэщI мэхъу Банк Нэхъыщхьэм и лэжьа-кIуэ гупыр дуней псом щынэхъыфIхэм ящыщ зыуэ зэрыщытыр икIи а къалэныр абыхэм зэрагъэзэщIэфынур», — щыжиIащ министрым форумым и сессиехэм ящыщ зым.
А зэIущIэ дыдэм къыщыпсэлъа УФ-м финансхэмкIэ и министру щыта, иджы Стратегие зэхэгъэувэныгъэхэмкIэ центрым и унафэщI Кудрин Алексей къыхуриджащ дызыхуэкIуэ илъэси 6-8-м къриубыдэу щIыдагъэмрэ газымрэ приватизацэ щIын хуейуэ. Кудриным и псалъэхэм теухуауэ пресс-секретарь Песков Дмитрий жиIащ правительствэм апхуэдэ мурадхэр зэримыIэр.
Дунейпсо зэдэлэжьэныгъэхэр
Зэрыхуагъэфэщам хуэдэу, форумым и япэ махуэм зэгурыIуэныгъэ щызэращIылIащ дунейпсо зэдэлэжьэныгъэм теухуауэ.
Апхуэдэу, Урысеймрэ Индиемрэ я компаниехэр зэгурыIуащ къэралхэм я гъущI гъуэгу проектхэм зэделэжьыну. КъищынэмыщIауэ, «Procter and Gamble» компанием хъыбар къитащ Тульскэ областым и производствэм сом меларди 5 зэрыхилъхьэнымкIэ.
ЕтIуанэ махуэм
КъэралиплIым я унафэщIхэр зэхуозэ
Экономикэ форумым и етIуанэ махуэм екIуэкIащ УФ-м и Президент Путин Владимир, Индием и премьер-министр Моди Нарендрэ, Австрием и канцлер Кёрн Кристиан, Молдавием и Iэтащхьэ Додон Игорь сымэ я зэIущIэ.
Урысей экономикэм щытепсэлъыхьым, Путиным къыхигъэщащ абы технологиещIэхэр хэпщэн зэрыхуейр. «ЭкономикэщIэ унэтIыныгъэмкIэ дэ тхузэфIэкIынущ бжьыпэр дубыдыну. Урысейм и IT-компаниехэр, шэч хэмылъу, лъэщщ», — жиIащ Президентым.
КъищынэмыщIауэ, Путиным къыхигъэщащ къэралым и ВВП-р зэрыхэхъуар. 2017 гъэм и япэ кварталым Урысейм и экономикэм игъуэта инвестицэ хэлъхьэныгъэхэр доллар меларди 7 мэхъу — ар иужьрей илъэсищым щыIахэм нэхърэ нэхъыфIщ.
УФ-м и Президентым нэгъуэщI къэралхэм къикIа хьэщIэхэм захуигъэзащ лъэпощхьэпо къыкъуэкIхэр зэкъуэту зэпIэзэрыт ящIыну. «Дэ дыхуейщ Iущагърэ жэуаплыныгъэрэ, къызэрымыкIуэ щытыкIэхэр и пIэм зэридгъэувэжыфын IэмалыщIэхэр, къэралхэм, щIэныгъэлIхэм, бизнесым я зэдэлэжьэкIэ лIэужьыгъуэщIэхэм. ООН-м хуэдэ зэгухьэныгъэм иIэ зэфIэкI- хэр нэсу къэдгъэсэбэпыпхъэщ», — къыхигъэщащ Путиным.
Урысеймрэ США-мрэ
2013 гъэ лъандэрэ иджы япэу ирагъэкIуэкIащ Урысеймрэ США-мрэ я бизнес-зэпсэлъэныгъэр. ЗэIущIэм хэта Путин Владимир американ хьэрычэтыщIэхэр къыхуриджащ Мэзкуурэ Вашингтонрэ я зэпыщIэныгъэр зэтегъэувэжынымкIэ щIэгъэкъуэн хъуну. «Политикэ зэхущытыкIэ тэмэм зэтедублэжыну фыкъыддэIэпыкъу. Урысейм къыбгъэдэкIыу сыныволъэIу икIи американ лъэныкъуэм зыфхузогъазэ: ФыдэIэпыкъу президент хахамрэ США-м и администрацэщIэмрэ», — жиIащ Урысейм и Iэтащхьэм.
«Илъэс зыбжанэм къриубыдэу зэтекъута хъуащ зи лъабжьэ дгъэтIылъа зэбгъэдэтыкIэр, ди зэхущытыкIэр «зауэ щIыIэм» хуэкIуащ», — къыщыхигъэщащ Путиным зэIущIэм. УФ-м и Iэтащхьэм и псалъэхэм къызэрыхэщамкIэ, политикэ зэгурымыIуэныгъэхэм я зэран къемыкIын папщIэ, Урысеймрэ США-мрэ сату, инвестицэ зэпыщIэныгъэхэр щIагъэбыдапхъэщ.
Ещанэ махуэм
Санкт-Петербург дунейпсо экономикэ форумым и иужьрей махуэм щытепсэлъыхьащ Урысейм и инвестицэхэмрэ кибер щIэпхъаджагъэм ебэнынымрэ. Ипэ махуэхэми хуэдэу, мыхьэнэшхуэ зиIэ зэгурыIуэныгъэхэр щызэращIылIа зэIущIэ куэд екIуэкIащ.
Инвестицэхэм поплъэ
НэгъуэщI къэрал инвесторхэм я дежкIэ Урысейр къэралыфIщ мылъку хэплъхьэну. Апхуэдэ еплъыкIэхэр форумым утыку къыщрилъхьащ УФ-м и Президентым и чэнджэщэгъу Белоусов Андрей.
ПМЭФ-м хыхьэу Путиныр яхуэзащ КъуэкIыпIэ Гъунэгъум, Азием, Европэм, Америкэ Ипщэм щыщ инвесторхэу псори зэхэту доллар триллион 11-м щIигъу зезыгъакIуэ-хэм икIи ахэр зыхэт зэгурыIуэныгъи 10 зращIылIащ.
Андрей Сердечнов.
iz.ru хъыбарегъащIэ центр
